text: Í Runavíkar kommunu er eitt náttúrubarnagarðstilboð til 5 og 6 ára gomlu børnini. Náttúrubarnagarðurin liggur í Æðuvík, eini náttúruperlu, har stutt er í haga, bø, fjøru og vøtn. Barnagarðurin hevur verið opin síðan februar 2023, og bæði vaksin og børn støðast sera væl, og soleiðis greiða starvsfólkini frá:
text: #000000
text: Náttúran hevur eisini tørv á børnunum
text: #000001
text: Børnini sleppa túrar hvønn dag, annaðhvørt í hagan, fjøruna ella kanska í eina á, yvir á vøllin at sparka, umframt til sjónleikir o.a. mentanarligt virksemi, ella tá ið kavi er – at skreiða og stuttleika sær. Møguleikarnir eru nógvir og til hvørja árstíð.
text: #000002
text: Eins og børnini hava tørv á náttúruni, so hevur náttúran eisini tørv á børnunum. Tey fáa eitt tilknýti, soleiðis at tey læra at virðismeta og undrast á náttúruna og at ansa eftir henni, serliga við góðum og ríkum upplivingum. Tey fáa eina innliving í ta ringrás, ið lívið og náttúran hava at bjóða. Alt verður flættað saman. Tey síggja ikki bert fuglarnar, reiðrini, krabbarnar, harurnar og ungarnar á eini mynd ella í eini bók, men uppliva alt sjálv og kunnu undrast í rásarúminum og í friðinum, har færri ella nærum eingir tvídráttir eru. Umframt alt tað fáa tey fríska luft og røra seg nógv, og hugflogið er í hásætinum.
text: #000003
text: Náttúran er framúr rík, tí hon møtir hvørjum einstøkum, har tey eru stødd í teirra menning.
text: #000004
text: Mangar eru upplivingarnar í fjøruni, har børnini stinga fliður og fanga krabbar. Ofta tora tey ikki. Men knappliga gerst onkur dagsins hetja, tí í gjár tordi hann ella hon ikki at halda í krabbanum, men í dag bilti ikki.
text: #000005
text: At klintra upp á tann stóra steinin, sum hon ikki megnaði í gjár, men í dag var hetta ikki tann stóra avbjóðingin. At gerast sín egna hetja og gera tað umaftur og umaftur, alt meðan oyrað hoyrir, eygað sær, og kroppurin sansar.
text: #000006
text: Er ormveran ein grindalokkur? Og lítlu hornini á sniglinum, eru tað eisini eygu ella hvat? Og meðan hini rógva og skvatla í vatninum, á rekaviðinum, sum eingin legði í, men sum nú er ein bátur, hugsavnar hann seg á bønum og finnur blómuna, sum etur flugur.
text: #000007
text: Latið verður upp fyri einum heilt øðrvísi heimi við nógvum at læra og undrast á. Og sum lítla gentan segði á heimferðini: „Eg haldi, at tað var keðiligt, at vit ikki kundu órógva krákuungan meira, tí eg ætlaði at geva honum ein maðk.“
text: #000008
text: Posta leitar eftir nýggjum stjóra
text: #000013